(1)

L-Artikolu 67 jinbidel b’dan li ġej: “Artikolu 67 Rekwiżiti għall-movimenti ta’ għasafar miżmuma fil-magħluq maħsuba għall-wirjiet 1. L-operaturi għandhom iċaqilqu biss l-għasafar miżmuma fil-magħluq lejn wirja fi Stat Membru ieħor meta dawk l-annimali jissodisfaw il-kundizzjonijiet stabbiliti fl-Artikolu 59. 2. Qabel il-moviment lejn wirja fi Stat Membru ieħor, l-operaturi fi Stat Membru jistgħu jiġbru l-għasafar miżmuma fil-magħluq fi stabbiliment wieħed irreġistrat li jinsab fl-istess Stat Membru bil-kondizzjonijiet li ġejjin: (a) l-għasafar miżmuma fil-magħluq jibqgħu f’dak l-istabbiliment għal perjodu massimu ta’ 12-il siegħa; (b) fil-ħin tal-ġbir, l-istabbiliment iżomm biss għasafar miżmuma fil-magħluq maħsuba għall-wirja rilevanti; (c) l-għasafar miżmuma fil-magħluq kollha miġbura fl-istabbiliment jiġu direttament minn stabbilimenti rreġistrati jew approvati li fihom jinżammu kontinwament u li fihom jissodisfaw il-kundizzjonijiet stabbiliti fl-Artikolu 59. 3. L-operatur tal-wirja, minbarra kwalunkwe wirja ta’ titjir, għandu jiżgura li: (a) id-dħul fil-wirja tal-annimali jkun limitat għall-għasafar miżmuma fil-magħluq rreġistrati minn qabel għall-parteċipazzjoni fil-wirja; (b) id-dħul fil-wirja tal-għasafar li joriġinaw minn stabbilimenti li jinsabu fl-Istat Membru fejn isseħħ il-wirja ma jipperikolax l-istat ta’ saħħa tal-għasafar li jipparteċipaw fil-wirja billi jew (i) ikun meħtieġ l-istess stat ta’ saħħa għall-għasafar miżmuma fil-magħluq kollha li jipparteċipaw fil-wirja; jew (ii) l-għasafar miżmuma fil-magħluq li joriġinaw mill-Istat Membru fejn issir il-wirja jinżammu f’bini jew kompartimenti separati minn għasafar miżmuma fil-magħluq li joriġinaw minn Stati Membri oħrajn; (c) veterinarju (i) iwettaq kontrolli tal-identità fuq l-għasafar miżmuma fil-magħluq li jkunu qed jipparteċipaw fil-wirja qabel id-dħul fil-wirja; (ii) jissorvelja l-kundizzjonijiet kliniċi tal-għasafar mad-dħul tagħhom fil-wirja u matulha. 4. L-operaturi għandhom jiżguraw li l-għasafar miżmuma fil-magħluq li jiġu mċaqilqa għal wirja f’konformità mal-paragrafi 1, 2 u 3 jiġu mċaqilqa biss minn tali wirja lejn Stat Membru ieħor meta jissodisfaw ir-rekwiżiti li ġejjin: (a) l-annimali jkunu akkumpanjati minn ċertifikat tas-saħħa tal-annimali f’konformità mal-Artikolu 81; jew (b) fil-każ ta’ għasafar miżmuma fil-magħluq minbarra dawk li jkunu qed jipparteċipaw f’wirjiet tat-titjir, l-annimali jkunu akkumpanjati mid-dokumenti kollha li ġejjin: (i) dikjarazzjoni maħruġa mill-veterinarju msemmi fil-paragrafu 3(c), li tiddikjara li l-istat ta’ saħħa tal-għasafar kif attestat fiċ-ċertifikat oriġinali tas-saħħa tal-annimali f’konformità mal-Artikolu 81 ma kienx kompromess matul il-wirja, (ii) iċ-ċertifikat oriġinali validu tas-saħħa tal-annimali f’konformità mal-Artikolu 81 maħruġ mill-awtorità kompetenti tal-Istat Membru tal-oriġini għall-moviment lejn il-wirja tal-għasafar miżmuma fil-magħluq; (c) fil-każ tal-għasafar li pparteċipaw f’wirja tat-titjir, l-annimali jkunu akkumpanjati biċ-ċertifikat oriġinali validu tas-saħħa tal-annimali f’konformità mal-Artikolu 81 maħruġ mill-awtorità kompetenti tal-Istat Membru tal-oriġini għall-moviment tal-għasafar lejn il-wirja tat-titjir, mingħajr l-attestazzjoni deskritta fil-punt (b) (i), dment li: (i) jiġu mċaqilqa lura fl-Istat Membru tal-oriġini; u (ii) il-moviment maħsub tal-għasafar miżmuma fil-magħluq lejn l-Istat Membru tal-oriġini jitlesta fil-perjodu ta’ validità taċ-ċertifikat oriġinali tas-saħħa tal-annimali f’konformità mal-Artikolu 81 maħruġ mill-awtorità kompetenti tal-Istat Membru tal-oriġini għall-moviment tal-għasafar miżmuma fil-magħluq lejn il-wirja tat-titjir. 5. Il-veterinarju msemmi fil-paragrafu 3(c) għandu joħroġ biss id-dikjarazzjoni msemmija fil-paragrafu 4(b)(i) dment li: (a) l-annimali jiġu mċaqilqa lura fl-Istat Membru tal-oriġini, (b) ikunu saru arranġamenti sabiex il-moviment maħsub tal-għasafar miżmuma fil-magħluq lejn l-Istat Membru tal-oriġini jitlesta fil-perjodu ta’ validità taċ-ċertifikat oriġinali tas-saħħa tal-annimali f’konformità mal-Artikolu 81 maħruġ mill-awtorità kompetenti tal-Istat Membru tal-oriġini għall-moviment tal-għasafar miżmuma fil-magħluq lejn il-wirja, (c) ikunu ġew issodisfati l-kundizzjonijiet stabbiliti fil-paragrafu 3(b).”